Ókori és Középkori Filozófia Tanszék

Kari kurzusajánló

**Test és lélek az antik filozófiában**

* Előadó: Bene László
* Csütörtök 10:00-11:30
* BBV-020.026, BMVD-020.027

Az ókori görög filozófiában a 6. századtól a lelket (pszükhé) tekintették az életfunkciók letéteményesének, a megismerés központjának, valamint a morális felelősség hordozójának. A szemináriumon a klasszikus kori, hellenisztikus és késő antik lélekelméletek közül vizsgálunk meg néhányat: Platón elméletét, mely szerint a lélek a testtől fajtájában különböző, önálló létező, Arisztotelész teóriáját, mely a lelket a test formája vagy teljesültsége gyanánt elemzi, a sztoikusok és epikureusok korporealista lélekfilozófiáját, valamint az újplatonikus Plótinosz teóriáját, mely részletesen kibontja a lélek testetlenségének metafizikai következményeit. A test és lélek viszonyának kapcsán olyan speciálisabb témák is szóba kerülnek, mint az érzékelés, az emlékezet, az emóciók, vagy az a kérdés, hogy miként mozgatja a lélek a testet. A szeminárium résztvevőinek a félév során 5 témához rövid esszét kell írniuk 3-500 szó terjedelemben, valamint önálló 2 kérdést/problémafelvetést megfogalmazniuk. Egy további, hasonló terjedelmű dolgozat a BA hallgatók esetében egy magyar nyelvű, az MA hallgatók esetében egy angol nyelvű cikk vagy könyvfejezet tömör összefoglalása (az oktatóval egyeztetendő).

**Arisztotelész**

* Előadó: Bodnár István
* Péntek 14:00-15:30
* BBV-020.005; BMVD-020.011 (kollokvium)

A kurzus Arisztotelész filozófiáját tekinti át, a Kategóriák elméletétől kiindulva, a természetfilozófiai és elmefilozófiai fejtegetéseken keresztül az arisztotelészi metafizikáig és etikáig. A főbb témakörök: a létezők típusai és ezek kapcsolati rendszere; az okok típusai, a természet mint magyarázó elv; a mozdulatlan mozgató; a dolgok anyagra és formára történő elemzése; a lélek mint az élőlény formája; az értelem és a halhatatlanság kapcsolata; az érzékelés és az értelmi megismerés; a létezőnek mint létezőnek a megismerése; a metafizika mint teológia; a boldogság, az erény mint kiválóság, az ember funkciója, ill. rendeltetése. Mindezen témakörök tárgyalása során megkülönböztetett figyelmet fogunk szentelni az arisztotelészi fejtegetések és a platóni álláspont közötti kapcsolatoknak. Közismereti kódon (BMVD-020.011 vagy BBV-020.005) felvéve a kurzus Arisztotelész filozófiájáról szóló zárthelyivel zárul.

**A középkori filozófia és teológia története**

* Előadó: Borbély Gábor
* Kedd 14:00-15:30
* BBV-020.45, BMVD-020.45

A kurzus tematikája:

1. A középkori filozófia historiográfiájának áttekintése. A történeti és az analitikus megközelítés.

2. A görög, arab és zsidó filozófia recepciója a XII-XIII. században.

3. Filozófiai és teológiai iskolák a XII. században. A középkori egyetemek.

Oktatási formák, a filozófiai és teológiai irodalom műfajai.

4. A középkori filozófia és teológia módszertani és terminológiai bázisa.

Jelelmélet és logika a középkorban.

5. Canterbury-i Anselmus és az ontológiai istenérv. Aquinói Tamás bírálata.

6. Petrus Abaelardus. Az univerzáléprobléma. A jó és a rossz szemantikai elemzése.

7. A filozófia és a teológia kapcsolata a XIII. századi gondolkodásban. Az 1270-es és 1277-es elítélő határozatok.

8. XIII. századi viták a lélek természetéről és a világ örökkévalóságáról.

9. Metafizika a XIII. században. Aquinói Tamás, az újító.

10. Duns Scotus metafizika-kritikája: az individualitás, a modalitás és az akaratszabadság új értelmezése.

11. Ockham redukcionista metafizikája és teológiája. Notitia intuitiva és notitia abstractiva, szkepticizmus és isteni mindenhatóság.

12. Az angliai filozófia recepciója a kontinensen a XIV. században. Johannes Buridanus, via antiqua, via moderna, nominalizmus, realizmus a késő-középkori egyetemeken.

**Politikai filozófia a kezdetektől a 16. századig**

* Előadó: Molnár Péter
* Hétfő 12:00-13:30
* BBV-020.001, BMVD-020.001

Az előadás címben jelzett téma főbb mozzanatait tekinti át, kitér az ajánlott olvasmányokra, a középkori skolasztika esetében magyarra le nem fordított szövegekre is. Az értékelés – kizárólag a kötelező anyag alapján – szóbeli vizsga nyomán történik. A vizsga alapjául szolgáló kötelező olvasmányok hozzáférhetőek lesznek a kurzus Canvas-felületén.